HENG รายได้ดี… กำไรเด่น
หุ้นกลุ่มลิสซิ่งถูกกดดันอย่างหนัก เมื่ออยู่ ๆ สำนักงานคณะกรรมการคุ้มครองผู้บริโภคไอเดียบรรเจิดเตรียมคุมเพดานดอกเบี้ยเช่าซื้อไม่เกิน 15% ต่อปี
หุ้นกลุ่มลิสซิ่งถูกกดดันอย่างหนัก เมื่ออยู่ ๆ สำนักงานคณะกรรมการคุ้มครองผู้บริโภคไอเดียบรรเจิดเตรียมคุมเพดานดอกเบี้ยเช่าซื้อไม่เกิน 15% ต่อปี
9 พ.ย. 2564

ช่วงที่ผ่านมาหุ้นกลุ่มลิสซิ่ง ถูกกดดันอย่างหนัก เมื่ออยู่ ๆ สำนักงานคณะกรรมการคุ้มครองผู้บริโภค (สคบ.) ไอเดียบรรเจิดเตรียมคุมเพดานดอกเบี้ยเช่าซื้อไม่เกิน 15% ต่อปี เพื่อหวังลดภาระผู้ที่มีรายได้น้อย… แต่กลายเป็นปัจจัยเชิงลบที่ทำให้หุ้นกลุ่มนี้มีแรงกดทับ ด้วยเงื่อนไขการปรับลดเพดานดอกเบี้ย  ทำให้โอกาสในการทำกำไรน้อยลง…
ในขณะที่บริษัท เฮงลิสซิ่ง แอนด์ แคปปิตอล จำกัด (มหาชน) หรือ HENG หุ้นลิสซิ่งล้านนาที่เพิ่งเข้าเทรดมาสด ๆ ร้อน ๆ (19 ต.ค. 2564) ก็เจอรับน้องใหม่เรื่องนี้พอดิบพอดี…
แต่สิ่งที่ช่วยคลายความกดดัน เห็นจะเป็นผลงานในไตรมาส 3/2564 ของ HENG ที่ยังเติบโตทั้งรายได้และกำไร..!!
โดยไตรมาส 3 ปีนี้ HENG โชว์กำไรสุทธิโตระเบิดเถิดเทิง 167.44% อยู่ที่ 113 ล้านบาท เพิ่มขึ้นจากช่วงเดียวกันของปีก่อนที่ทำได้ 42 ล้านบาท
แล้วที่เห็นกำไรโตดีขนาดนี้ ก็ไม่ได้มาจากกำไรพิเศษเหมือนหลาย ๆ บริษัทนะ แต่มาจากรายได้รวมที่เพิ่มขึ้น 15.58% อยู่ที่ 426 ล้านบาท แบ่งเป็น รายได้ดอกเบี้ยจากสัญญาเช่าซื้อ 213 ล้านบาท ลดลง 8.01% รายได้ดอกเบี้ยจากสัญญาเงินให้กู้ยืม 173 ล้านบาท เพิ่มขึ้น 62.32% รายได้ค่าธรรมเนียมและบริการ 27 ล้านบาท เพิ่มขึ้น 40.15% และรายได้อื่น ๆ 13 ล้านบาท เพิ่มขึ้น 17.17%
สาเหตุหลักมาจากการมุ่งขยายพอร์ตสินเชื่อจำนำทะเบียนรถเพิ่มขึ้น ทำให้พอร์ตสินเชื่อดังกล่าวขยายตัว 42.1% เมื่อเทียบกับช่วงเดียวกันของปีก่อน โดย ณ สิ้นเดือน ก.ย. 2564 มีจำนวนสาขา 489 สาขา เพิ่มขึ้น 87 สาขา จากสิ้นปี 2563
นอกจากนี้ยังมีผลขาดทุนด้านเครดิตที่คาดว่าจะเกิดขึ้นลดลง 75.89% อยู่ที่ 18 ล้านบาท หลังจากลูกหนี้มีความสามารถในการชำระเงินที่ดีขึ้น
เรียกว่า รายได้ก็ดี… กำไรก็เด่นนะเนี่ย…
ส่งผลให้งวด 9 เดือนแรก ตุนกำไรสุทธิไว้แล้ว 222 ล้านบาท เพิ่มขึ้น 4.11% จากช่วงเดียวกันของปีก่อนทำได้ 213 ล้านบาท
ทำเอานักลงทุนโล่งอกไปตาม ๆ กัน… สะท้อนได้จากราคาหุ้นวันก่อน (8 พ.ย.) ที่ขานรับงบสวย ปรับขึ้นไปตั้ง 10.43% ส่วนวานนี้ (9 พ.ย.) ลดความร้อนแรงลง โดยปรับขึ้น 1.11% ปิดตลาดที่ 3.56 บาท ด้วยมูลค่าการซื้อขาย 238 ล้านบาท
ก็น่าติดตามว่า ลิสซิ่งค่ายอื่น ๆ จะทำผลงานได้โดดเด่นเหมือน HENG หรือเปล่านะ..? อีกไม่นานคงได้รู้กัน…
ส่วน HENG เห็นงบในไตรมาส 3 บวมเป่งขนาดนี้ คงไม่พลาดท่าแฟบช่วงโค้งสุดท้าย (ไตรมาส 4) หรอกมั๊ง..?
แต่จะว่าไปถ้าหุ้นลิสซิ่งล้านนาตัวนี้ไม่มีดีจริง… แบงก์สีเขียว อย่างธนาคารกสิกรไทย ก็คงไม่ซื้อบิ๊กล็อต 381 ล้านหุ้น คิดเป็น 10% ตั้งแต่วันแรกที่เข้าเทรดหรอก จนขึ้นสู่ผู้ถือหุ้นอันดับ 2 ของ HENG ว่าป่ะล่ะ…
เอ๊ะ… หรือจะมีเงื่อนไขพิเศษที่แอบตกลงกันไว้… อันนี้ก็ไม่รู้สินะ
แต่นอกจากผลการดำเนินงานของ HENG ที่ออกมาดูดีแล้ว ในแง่ของราคาหุ้นก็น่าสนใจ เพราะตั้งแต่เข้าเทรดมา 15 วันทำการ ราคาปรับขึ้นไปถึง 10 วันทำการเลยทีเดียว ส่งให้ราคาปรับขึ้นไปแล้ว 82.54% จากราคาไอพีโอที่ 1.95 บาท
นั่นแปลว่า ใครที่มีหุ้น HENG ติดอยู่ในพอร์ต ณ ราคาไอพีโอ ป่านนี้รวยเละไปแล้ว… น่าอิจฉาเนอะ…
แหม๊… หุ้น HENG นี่เฮงสมชื่อจริง ๆ..!!
เอาเป็นว่า ใครสนใจใคร่จะซื้อ… ก็ซื้อ หรือใครใคร่จะขาย… ก็ขาย เอาที่สบายใจละกัน…
…อิ อิ อิ…